बाक्सा तामुलपुर, आगष्ट 16 : मैया भारत उदांस्रि साननि समाव गासै भारत हादरावनो मोनथाम गाबनि फिरफिलाखौ बिरहो खांनायनि उनावनो हरनि 2 रिंगासोआव सोरबा सिनाय मोनै दुथांफोरा तामुलपुर महकुमानि बेन्दों सिङाव थानाय कावलि ओनसोलनि मथंगा दैमानि 400 मिटार औवानि दालांखौ सावनानै गालाङो। ओनसोलनि सुबुंफोरा फोरमायनाय बायदिब्ला रावबो सुबुं गोयै खाबुखौ लानानै दालांखौ सावनानै गालाङो, फैबाय थानाय बि टि सि बिसायख’थिनि बारहावाखौ गाज्रि खालामलांनो थाखायनो दुथांफोरा सावना गालांदों होनना सनदेह खालामदों। ब्लाव-ब्लाव जोंबाय थानाय अर आरो जोंब्लावनाय औवाया बेरबाय थानायखौ खाथिनि सुबुङा नुसन हरनानै होसिख्रावो आरो ओनसोलनि सुबुंफोरा अरखौ खोमोरफैयो। गोलाव बोसोर सिगांनिफ्रायनो कावलि ओनसोलनि मथंगा दैमायाव दालां गैयामोन, थांनाय 2019 इं माइथायाव ओनसोलनि सुबुंफोरा ज’यै बा लाखनि बाजेतजों औवानि दालांखौ बानायनानै लादोंमोन। नाथाय थांनाय हरनि समाव दुथांफोरा दालांखौ सावना होनायाव ओनसोलनि सुबुंफोरा गोथौ दुखु मोननाय फोरमायदों।